11న హరారే వేదికగా తొలి వన్డే
3 వన్డేలు, మూడు టి20 మ్యాచ్‌లు
పర్యటనలో ధోనీ ఒక్కడే సీనియర్‌
బంగర్‌ తాత్కాలిక ప్రధాన కోచ్‌
హరారే : జింబాబ్వే పర్యటనలో భారత యువ క్రికెటర్లు సత్తా చాటేందుకు ఒక మంచి అవకాశమని టీమిండియా తాత్కాలిక ప్రధాన కోచ్‌ సంజయ్ భంగర్‌ అభిప్రాయం వ్యక్తం చేశాడు. కాగా ఈనె 11న ఆరంభం కానున్న పరిమితి ఓవర్ల సిరీస్‌లో భారత్‌ మూడు వన్డేలు,మూడు టి20 మ్యాచ్‌లు ఆడనుంది. సీనియర్‌ క్రికెటర్లకు విశ్రాంతి నిచ్చిన సెలక్టర్లు, అంతర్జాతీయ క్రికెట్‌లో పెద్దగా అనుభవం లేని యువ క్రికెటర్లకు ఈ పర్యటనకు ఎంపిక చేసింది.అంతర్జాతీయ క్రికెట్‌లో సత్తా నిరూపించుకునేందుకు యువ క్రికెటర్లకు ఇదొక మంచి అవకాశం, జట్టు తాత్కాలిక కోచ్‌గా నన్ను బిసిసిఐ ఎంపిక చేసినందుకు సంతోషంగా ఉంది అని భంగర్‌ పేర్కొన్నాడు. కాగా 2013, 2015లో జింబాబ్వే పర్యటనకు వెళ్లిన భారత్‌ జట్టు ఆతిథ్య జట్టును వైట్‌వాష్‌ చేసింది.జట్టులో ధోనీ ఒక్కడే అనుభవం ఉన్న ఆటగాడు కావడంతో పర్యటనలో కుర్రాళ్లను ఎలా నడిపిస్తాడనే ఆసక్తి నెలకొంది.కాఆ జూన్‌ 11న తొలి వన్డే మ్యాచ్‌ హరారే వేదికగా జరుగనుంది.
జింబాబ్వే చేరుకున్న ధోనీ సేన
ధోనీ నాయకత్వంలో యువకులతో కూడిన భారత క్రికెట్‌ జట్టు గురువారం జింబాబ్వే చేరుకుంది.పదహారు మంది సభ్యుల భారత క్రికెట్‌ బృందం జింబాబ్వే పయనమైన సంగతి తెలిసిందే. సుమారు రెండు రోజుల సుధీర్ఘ ప్రయాణం అనంతరం ఎట్టకేలకు భారత క్రికెట్‌ జట్టు జింబాబ్వేలో అడుగుపెట్టింది. కాగా ఈ మేరకు ధోనీ అండ్‌ గ్యాంగ్‌ జింబాబ్వే చేరుకున్నట్లు భారత క్రికెట్‌ కంట్రోల్‌ బోర్డు(బిసిసిఐ) ట్విటర్‌లో స్పష్టం చేసింది. జింబాబ్వే పర్యటనలో టీమిండియా 3 వన్డేలు,3 టి20ల సిరీస్‌ ఆడనుంది.ఇరుజట్ల మధ్య జూన్‌ 11 నుంచి 15 వరకు వన్డే సిరీస్‌,18వ తేదీ నుంచి 22 వరకు టి20 సిరీస్‌ జరుగనుంది. జూన్‌ 11న తొలి వన్డే,జూన్‌ 13న రెండవ వన్డే,జూన్‌ 15న మూడవ వన్డే మ్యాచ్‌లు జరుగనున్నాయి. తొలి టి20 జూన్‌ 18న, రెండవ టి 20 జూన్‌ 20న, మూడవ టి20 జూన్‌ 22న జరుగనుంది. కాగా ఈ మ్యాచ్‌లన్నీ హరారే స్పోర్ట్స్‌ క్లబ్‌ స్టేడియంలో నిర్వహించనున్నారు.